ΓΡΑΠΤΗ ΕΡΩΤΗΣΗ E-1851/98

υποβολή: Graham Mather (PPE) προς την Επιτροπή

(12 Ιουνίου 1998)

Θέμα: Φραγμοί στην ενιαία αγορά αυτοκινήτων

Στο πρώτο εξάμηνο του τρέχοντος έτους η Επιτροπή επέβαλε πρόστιμο 102 εκατ. Ecu στη Volkswagen επειδή απαγόρευσε στους αντιπροσώπους της στην Ιταλία την πώληση αυτοκινήτων σε αγοραστές από την Αυστρία και τη Γερμανία.

Παρόλα αυτά, σε ολόκληρη την Ευρωπαϊκή Ένωση, εξακολουθούν να υπάρχουν εμπορικοί φραγμοί που περιορίζουν τη δυνατότητα των καταναλωτών της Ένωσης να αγοράζουν αυτοκίνητα σε οποιοδήποτε κράτος μέλος. Συγκεκριμένα, οι καταναλωτές του Ηνωμένου Βασιλείου στερούνται αυτή τη δυνατότητα επειδή δεν μπορούν να αγοράσουν αυτοκίνητα με δεξιό τιμόνι στα άλλα κράτη μέλη.

Η ελεύθερη αγορά αυτοκινήτου στην Ευρωπαϊκή Ένωση εμποδίζεται επίσης από τις μεγάλες διαφορές των τιμών των αυτοκινήτων που ισχύουν στα κράτη μέλη, όπως αναγνωρίζει άλλωστε η τελευταία έκθεση της Επιτροπής για το θέμα αυτό (ανακοινωθέν τύπου της Επιτροπής IP/98/154 της 13ης Φεβρουαρίου 1998).

1. Συμμερίζεται η Επιτροπή την άποψή μου ότι οι καταναλωτές της ΕΕ γενικότερα και εκείνοι του Ηνωμένου Βασιλείου ειδικότερα, δεν μπορούν να επωφεληθούν από τα πλεονεκτήματα που θα τους προσέφερε σε άλλη περίπτωση η ενιαία αγορά στον τομέα αυτόν;

2. Δεν πιστεύει η Επιτροπή ότι η συμπεριφορά των κατασκευαστών αυτοκινήτων έρχεται σε αντίθεση τόσο με τους κανόνες του ανταγωνισμού όσο και με τη νομοθεσία που αφορά την ενιαία αγορά;

3. Διερευνά η Επιτροπή αυτή τη στιγμή οποιεσδήποτε συγκεκριμένες καταγγελίες που έχουν σχέση με το θέμα αυτό;

4. Πέρα από το να ελέγχει τις τιμές των αυτοκινήτων και να αναφέρει σχετικά στην εξαμηνιαία της έκθεση, ασχολείται η Επιτροπή και με τη διερεύνηση του θέματος αυτού σε γενικούς όρους;

5. Τί μέτρα προτείνει η Επιτροπή να ληφθούν για να δοθεί λύση στην απαράδεκτη αυτή κατάσταση;

Απάντηση του κ. Van Miert εξ ονόματος της Επιτροπής

(15 Ιουλίου 1998)

Η Επιτροπή συμφωνεί πλήρως με το Αξιότιμο Μέλος του Κοινοβουλίου ότι οι συνθήκες ελεύθερης αγοράς θα πρέπει να οδηγούν σε μεγαλύτερο ανταγωνισμό και, στην πράξη, να καθιστούν ευκολότερη για τους καταναλωτές την αγορά αυτοκινήτων στην Κοινότητα όπου θεωρούν ότι τους συμφέρει περισσότερο.

Η Επιτροπή στον κανονισμό της (ΕΚ) 1475/95 της 28ης Ιουνίου 1995 σχετικά με την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών διανομής, πώλησης και εξυπηρέτησης μετά την πώληση αυτοκινήτων οχημάτων(1) ενισχύει την ελευθερία αυτή. Ένας αντιπρόσωπος στην κοινή αγορά δεν μπορεί να απορρίψει την πρόταση ενός καταναλωτή να αγοράσει, ή να ζητήσει υψηλότερη τιμή επειδή ο καταναλωτής διαμένει σε άλλο κράτος μέλος. Ωστόσο, δεδομένου ότι είναι συνήθως προς το συμφέρον του αντιπροσώπου να μεγιστοποιήσει τις πωλήσεις του, το δικαίωμα του καταναλωτή δεν συνοδεύεται από υποχρέωση που επιβάλλεται στον αντιπρόσωπο να του πωλήσει αυτοκίνητο.

1. Η Επιτροπή θα συμμεριζόταν την ανησυχία του Αξιότιμου Μέλους του Κοινοβουλίου αν όντως οι ευρωπαίοι πολίτες δεν απολάμβαναν τα οφέλη της ενιαίας αγοράς. Μολονότι αληθεύει ότι ορισμένοι καταναλωτές, ιδιαίτερα από το Ηνωμένο Βασίλειο, αντιμετώπισαν δυσκολίες στην αγορά αυτοκινήτου στο εξωτερικό, αληθεύει επίσης ότι πραγματοποιήθηκαν πολλές τέτοιες πωλήσεις.

2. Στην απόφαση 98/273/ΕΚ Volkswagen/Audi της Επιτροπής της 28ης Ιανουαρίου 1998 στο πλαίσιο διαδικασίας του άρθρου 85 της συνθήκης ΕΚ(2) που ανέφερε το Αξιότιμο Μέλος του Κοινοβουλίου, η Επιτροπή απέδειξε ότι υπήρχε παράβαση της κοινοτικής νομοθεσίας.

3. Η Επιτροπή αντιμετωπίζει πολλές καταγγελίες από μεμονωμένους καταναλωτές σχετικά με την αγορά αυτοκινήτων με το τιμόνι δεξιά. Εξετάζοντας το θέμα του παράλληλου εμπορίου γενικά, πραγματοποιήθηκε έρευνα τον Δεκέμβριο του 1996 στις εγκαταστάσεις της Mercedes-Benz στο Βέλγιο, τη Γερμανία, την Ισπανία και τις Κάτω Χώρες, και της Opel στις Κάτω Χώρες. Οι περιπτώσεις αυτές βρίσκονται ακόμη υπό εξέταση.

4. Εκτός από την κατάρτιση εξαμηνιαίων εκθέσεων για τις τιμές των αυτοκινήτων, η Επιτροπή παρακολουθεί συνεχώς την εφαρμογή του κανονισμού (ΕΚ) 1475/95.

5. Βάσει του κανονισμού (ΕΚ) 1475/95, η Επιτροπή ανέλαβε την κατάρτιση έκθεσης για την εφαρμογή του κανονισμού πριν από το τέλος του 2000. Η έκθεση αυτή θα αποτελέσει τη βάση για απόφαση σχετικά με το μέλλον των συνολικών εξαιρέσεων. Ορισμένοι αυτοκινητοβιομήχανοι στην Ευρώπη συνειδητοποιούν το πρόβλημα των διαφορετικών αγορών και έχουν δημιουργήσει τηλεφωνικές γραμμές για άτομα που αντιμετώπισαν προβλήματα στην προσπάθειά τους να αγοράσουν αυτοκίνητα στο εξωτερικό.

Εκτός από την απόφαση Volkswagen/Audi, η Επιτροπή ενέκρινε δύο αποφάσεις που καταδικάζουν την ύπαρξη εμποδίων στην αγορά νέων αυτοκινήτων με το τιμόνι δεξιά(3) εκτός του Ηνωμένου Βασιλείου. Επίσης, το Αξιότιμο Μέλος του Κοινοβουλίου παρακαλείται να αναφερθεί στις προηγούμενες απαντήσεις της Επιτροπής στις γραπτές ερωτήσεις Ρ-1957/97 του κ. Skinner και τη γραπτή ερώτηση Ε-2874/91 του κ. Megahy(4).

(1) ΕΕ L 145, 29.6.1995.

(2) ΕΕ L 124, 25.4.1998.

(3) Απόφαση της Επιτροπής της 25/9/1986, ΕΕ L 295, 18.10.1986, σ. 19; Απόφαση της Επιτροπής της 2.7.1984, ΕΕ L 107, 2.8.1987, σ. 11.

(4) ΕΕ C 162, 29.6.1992.